Martin Henriksen (DF), 2011-12-15:
Jeg vil da benytte den ekstra taletid til at sige, at jeg synes, det er rigtig, rigtig trist, at der i regeringspartierne er det synspunkt, at imamer er noget, man kan bruge til at mægle, til at bekræfte afgørelser, der kommer fra danske myndigheder.
Det synes jeg er en helt gal vej at gå.
Man kan så forhåbentlig også på et tidspunkt få en bredere debat om dansk kultur og ikke en så overfladisk debat, som jeg synes at især de socialistiske partier har gjort sig skyldige i i dag.
Jeg synes jo, at det har været en debat, hvor ingen rigtig har forholdt sig til det, der egentlig var udgangspunktet for debatten, nemlig at dansk kultur bliver presset af andre kulturer.
Men det kom jo så lidt frem her til sidst, hvor socialministeren og sådan set også kirkeministeren vel fastslog, at det var regeringens opfattelse, at dansk kultur ikke er trængt, at dansk kultur ikke bliver presset.
Og dermed kan man sige, at så er vi jo grundlæggende uenige om en del af forudsætningen for debatten, og det er jo nok også grunden til, at vi ikke har kunnet finde sammen om et forslag til vedtagelse.
Kirkeministeren bekendtgjorde, at kirkeministeren går ind for ligestilling, og det synes vi da også er godt og dejligt i Dansk Folkeparti, men jeg synes nu nok, at man kunne have forholdt sig lidt mere til substansen i debatten.
I forhold til den diskussion, der har været mellem undertegnede og fru Inger Støjberg og kirkeministeren om, hvad det er, en radikal viceborgmester har sagt, så synes jeg jo nok, at det er dybt problematisk, når man læser de udtalelser, der har været, hvor man f.eks. fremhæver eksempler fra Frankrig og England på f.eks. muslimske råd, der bliver brugt til at bekræfte de engelske og franske myndigheders afgørelser.
Det var også det, man var lidt inde på fra Abdul Wahid Pedersens side.
Det var jo en kommentar til hans forslag.
Jeg synes, at det er dybt problematisk, at man fra Det Radikale Venstre side har sådan nogle ideer, har sådan nogle tanker, men det har man altså, og de er i regeringen – jeg må forstå, at der trives de jo så åbenbart meget godt.
Jeg synes, at det klinger lidt hult, når socialministeren går ud og taler om, at man skal bekæmpe social kontrol.
Så kunne det også godt være, at man skulle overveje at bekæmpe de råd og nævn, hvor imamer efter Det Radikale Venstres opfattelse og dermed efter regeringens opfattelse godt kan få plads, hvis det er, de kan have en eller anden konfliktdæmpende rolle.
Så må man se, hvad man gør den dag, hvor de har den modsatte rolle.
Den socialdemokratiske ordfører mente, at det var en uskik, at politikerne blander sig i, om institutioner fejrer danske traditioner, og det er vel også et meget godt udtryk for det, som er regeringens holdning, forstod jeg, nemlig at man ikke mener, at der er pres på danske traditioner.
Man mener ikke, at der er pres på dansk kultur.
Det synes jeg er beklageligt at man ikke anerkender.
Det må være det, der er regeringens holdning, og den er vi grundlæggende uenige i i Dansk Folkeparti.
Jeg synes, at Det Radikale Venstres svar på, at der er parallelsamfund, er, at hvis man bliver udsat for noget ubehageligt, må man gå til myndighederne.
Hvis man nu opretter de her nye råd, hvor der skal sidde imamer, behøver man jo ikke længere at gå til myndighederne, for så kan Det Radikale Venstre jo bare henvise til, at der sidder nogle råd, hvor man har nogle imamer – måske statsansatte, hvad ved jeg – og så kan de vel tage sig af det.
Det lød, som om Socialistisk Folkeparti mest af alt var glad for, at Dansk Folkeparti er sat uden for indflydelse, og det var vel essensen af det ordførerindlæg.
Enhedslisten var bekymret for, at folketingsmedlemmer bliver tvunget til at gå i kirke, og så er Enhedslisten ligeglad med, om man taler om Jesus i børnehaven i december måned – det var også en debat på et meget højt niveau.
Jeg synes så til gengæld, at Liberal Alliance havde nogle gode bemærkninger.
Jeg synes også, at de havde nogle relevante bemærkninger.
Men igen: Jeg synes, at man fejler, fordi man ikke i liberalismens navn vil gå ind at tage ansvar for at værne om de traditioner, som nu engang er vores, og som nu engang er danske.
Vi beklager selvfølgelig i Dansk Folkeparti, at der ikke var opbakning til vores forslag til vedtagelse, og vi håber, at vi en anden gang kan få en ny debat, hvor man forhåbentlig også forholder sig mere til substansen.